བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོའི་ཡོན་ཏན་ལ་ཆ་ཙམ་བསྔགས་པ་བསྟན་པའི་ཉིན་བྱེད་རབ་ཏུ་འབར་བ། ཨོཾ་སྭསྟི་པྲ་ཛཱ་བྷྱཿ རྣམ་པར་རྒྱལ་བའི་དགེ་མཚན་འབུམ་ཕྲག་གིས། །ཕྱོགས་ལས་རྣམ་རྒྱལ་ཞབས་མཐིལ་འཁོར་ལོའི་ཏོག །ཚངས་སོགས་དབང་པོའི་གཙུག་ན་རྟག་འཆང་བའི། །བསྟན་པ་བཀྲ་ཤིས་དཔལ་དུ་འབར་གྱུར་ཅིག །སངས་རྒྱས་འགྲོ་བའི་བླ་མ་ཕན་པ་དང་། །བདེ་བའི་གཏེར་གྱུར་དམ་ཆོས་རིན་ཆེན་གྱི། །སྣང་བ་ཆེན་པོས་འཇིག་རྟེན་སད་མཛད་པའི། །བསྟན་པ་བཀྲ་ཤིས་དཔལ་དུ་འབར་གྱུར་ཅིག །ཁྱོད་སྔོན་བྱང་ཆུབ་སྤྱད་པ་སྤྱོད་པ་ན། །ལན་དང་རྣམ་པར་སྨིན་བཞེད་མ་ལགས་པར། །ཀུན་ལ་སྙིང་རྗེས་བདོག་པ་ཀུན་བཏང་བས། །བསྟན་པ་བཀྲ་ཤིས་དཔལ་དུ༴ བུ་དང་ཆུང་མ་སྙིང་སྡུག་རྒྱལ་སྲིད་དང་། །མིག་དང་རྐང་ལག་སྲོག་ཀྱང་ལན་བརྒྱ་ཕྲག །སློང་ལ་མ་ཆགས་དགྱེས་བཞིན་སྟེར་མཛད་པའི། །བསྟན་པ་བཀྲ་ཤིས༴ ཡིད་མི་མཆིས་གང་ངན་འགྲོའི་འཇིགས་པ་ལས། །དགྲོལ་ཕྱིར་མ་ལགས་མཐོ་རིས་བཞེད་མ་ལགས། །ཁྱོད་ཐུགས་དག་པ་ཁོ་ནས་ལེགས་ཚུལ་སྤྱད། །བསྟན་པ་བཀྲ་ཤིས༴ ཁྱོད་ཀྱི་ཚུལ་ཁྲིམས་རིན་ཆེན་ཀེ་ཏ་ཀ །འཆལ་པའི་ཁྲིམས་ཀྱིས་ནམ་ཡང་འཕན་མ་ཕྱུང་། །ཉེས་པའི་རྙོག་མ་ལུས་དྲུངས་ཕྱུང་བས། །བསྟན་པ་བཀྲ་ཤིས༴ ཁྱོད་ནི་ཆགས་བཅས་ཉེས་མཆིས་མ་ལགས་པར། །ལུས་ནི་རྡུལ་ཕྲན་བཞིན་དུ་བརླག་གྱུར་ཀྱང་། །བཟོད་དང་དེས་པའི་རྒྱ་མཚོ་མི་འཁྲུགས་པའི། །བསྟན་པ་བཀྲ་ཤིས༴ ཁྱོད་ནི་གཞན་གྱི་དོན་སླད་སྲོག་གཏོང་བར། །དགྱེས་གྱུར་དེ་གང་སྲོག་ཆགས་འགུམས་པ་ལས། །སོས་པ་རྣམས་ལའང་མི་མཆི་བདེན་པ་དེས། །བསྟན་པ་བཀྲ་ཤིས༴ བྱང་ཆུབ་དམ་པར་གཏན་སྤྲོ་སྟོབས་གྱུར་པས། །བརྩམས་པའི་བརྩོན་འགྲུས་ཁྱད་འཕགས་ལེ་ལོ་ཡི། །འཇུག་པས་གྲངས་མེད་གསུམ་དུའང་སྐབས་བྲལ་བའི། །བསྟན་པ་བཀྲ་ཤིས༴ དེ་སླད་རྫོགས་པའི་སངས་རྒྱས་རིན་པོ་ཆེ། །དཔའ་བོ་ཁྱོད་ཀྱིས་མངོན་མཛད་གང་ལགས་པར། །བརྩོན་འགྲུས་འབའ་ཞིག་དྲིན་དུ་གྱུར་དེས་ཀྱང་། །བསྟན་པ་བཀྲ་ཤིས༴ ཟད་པར་ཟིལ་གནོན་སྤྲུལ་སྒྱུར་མངོན་པར་མཁྱེན། །རྣམ་ཐར་བརྒྱད་དང་སྲིད་རྩེའི་བར་དག་ཏུ། །འཇུག་ཅིང་ལྡོག་པའི་བསམ་གཏན་དབང་མཆོག་བརྙེས། །བསྟན་པ་བཀྲ་ཤིས༴ རབ་ཏུ་ཞི་བ་ཆེན་པོའི་འགོག་དབྱིངས་སུ། །རྣམ་པར་ཐར་པའི་སྒྲིབ་ཀུན་ཉེར་ཞི་བས། །གཡོ་མེད་ཏིང་འཛིན་རྡོ་རྗེའི་རི་ལྟ་བུས། །བསྟན་པ་བཀྲ་ཤིས༴ ཁམས་གསུམ་ཉོན་མོངས་འཛིན་པའི་མ་རིག་མུན། །ཆེས་ཆེར་སྟུག་པའི་རྨོངས་པ་ཆེན་པོའང་། །ཤེས་རབ་སྣང་བ་ཆེན་པོས་བསྲེགས་མཛད་པའི། །བསྟན་པ་བཀྲ་ཤིས༴ རྨོངས་རྣམས་ཇི་སྙེད་སད་པའི་བློ་རྒྱས་མཐར། །རྡོ་རྗེ་ལྟ་བུའི་ཡེ་ཤེས་སྟོབས་ཆེན་པོས། །ཟད་མི་སྐྱེ་ཤེས་བྱང་ཆུབ་མངོན་མཛད་པའི། །བསྟན་པ༴ ཁྱོད་ཀྱིས་སྔོན་ཆད་མུ་སྟེགས་ཅན་གཞན་དག །ལྟ་བའི་ཆུ་བོ་ཆེ་ལས་རབ་བསྒྲལ་ཏེ། །ཡང་དག་ལྟ་ལ་གོམས་པ་མངོན་མཛད་པས། །བསྟན་པ༴ བསྐལ་པ་མང་པོར་བསྒྲུབས་པའི་ཚོགས་གཉིས་ཁམས། །སྤངས་དང་ཡེ་ཤེས་ཕུན་ཚོགས་སངས་རྒྱས་ཀྱི། །གོ་འཕང་དག་པ་ཆེན་པོའི་གསེར་སྦྱངས་པའི། །བསྟན་པ༴ དུལ་ཞིང་ཉེ་བར་ཞི་ལ་བརྗིད་པ་དང་། །འབར་ལ་གནོད་མི་མངའ་དང་ཕྱི་ཕྱིར་ཡང་། །བལྟས་པས་མི་ངོམས་མཚན་དཔེའི་སྐུ་མངའ་བའི། །བསྟན་པ༴ དཔལ་གྱི་མགུར་ལས་མཉན་ལ་སྙན་པ་ཡི། །ཚངས་པའི་དབྱངས་ཀྱི་ཕན་མཛད་སེངྒེའི་སྒྲས། །ཐམས་ཅད་སྐད་དུ་ཐམས་ཅད་ཆོས་སྟོན་པའི། །བསྟན་པ༴ སྟོབས་བཅུ་མི་འཇིགས་བཞི་དང་མ་འདྲེས་ཆོས། །དྲན་པ་ཉེར་བཞག་ཡང་དག་སྤོང་བ་དང་། །ཐུགས་རྗེ་ཆེན་པོའི་ཐུགས་མངའ་སངས་རྒྱས་ཀྱི། །བསྟན་པ༴ རྣམ་དག་ཐུགས་རྗེ་ཆེན་པོའི་མཐུས་བསྒྲུབས་པའི། །འགྲོ་ལ་ཕན་པའི་བདུད་རྩི་འཇིག་རྟེན་སྨན། །ཐོག་མ་མཐའ་དང་བར་དུ་དགེ་བའི་ཆོས། །བསྟན་པ༴ བདུད་དང་མུ་སྟེགས་བག་མེད་སྐྲག་མཛད་ཅིང་། །ཐར་འདོད་ཕོངས་པ་རྣམས་ཀྱི་དབུགས་འབྱིན་ཏེ། །བགྲོད་པ་གཅིག་དང་ཐབས་བདེ་ལེགས་པར་འབྲེལ། །བསྟན་པ༴ ལྟ་ངན་ལ་ཆགས་བྱིས་སྦ་སྨོད་བགྱིད་པ། །དེས་ཀྱང་ཆོས་དང་ལྡན་པར་གླགས་མི་རྙེད། །ཉན་པ་ཡིད་འཕྲོག་དགའ་དང་བློ་སྤེལ་བའི། །བསྟན་པ༴ རྡུལ་དང་མུན་པ་རབ་རིབ་རྣམ་པར་འཇོམས། །ཚིག་བཟང་བ་དང་དོན་ཆེན་བདེན་པ་དང་། །ཟབ་དང་རྒྱ་ཆེ་བསྡུས་དང་སྤྲོས་ལྡན་པའི། །བསྟན་པ༴ ནོངས་མི་མངའ་དང་དོན་བཞིན་བསྟན་པའི་ཆོས། །གང་ལ་ཐོས་དང་བསམ་དང་སྒོམ་བགྱིད་པ། །ཞི་བ་མྱང་འདས་ཆེན་པོར་འདྲེན་མཛད་པའི། །བསྟན་པ༴ འཆི་བདག་སྟོབས་ཆེན་བརྩེ་མེད་ཁམས་གསུམ་གྱི། །དབང་པོར་བཅས་པའི་མཐུས་ཀྱང་མི་བཟློག་པ། །དཔའ་བོ་ཁྱོད་ཀྱི་བསྟན་པས་ཟིལ་གནོན་པའི། །བསྟན་པ༴ གང་དུ་ཁྱོད་ཀྱི་བསྟན་པའི་ལུགས་འཚལ་བ། །འདོད་ན་བསྐལ་པར་ཡང་གནས་དེ་དག་ཏུ། །བདུད་ཀྱིས་མི་བརྫི་རང་དབང་སྤྱོད་ཐོབ་པའི། །བསྟན་པ༴ གང་ལ་ཉེས་པ་བག་ཆགས་བཅས་མི་མངའ། །ཡོན་ཏན་རྣམ་པ་ཐམས་ཅད་གནས་གྱུར་ཅིང་། །གཞར་ཡང་ཉམས་པ་མི་མཆི་རྟག་འཕེལ་བའི། །བསྟན་པ༴ སངས་རྒྱས་ཡོན་ཏན་མཐུ་ལ་ཐུག་མེད་ཅིང་། །
གྲངས་མེད་བསམ་གྱིས་མི་ཁྱབ་བརྗོད་བྲལ་བ། །རྣམ་དག་ཕྲིན་ལས་རྨད་བྱུང་ལྷུན་གྲུབ་པའི། །བསྟན་པ༴ སྤྱོད་དམ་མི་སྤྱོད་ཉམས་པའི་བློ་སྤངས་ཏེ། །འགྲོ་བ་མགོན་མེད་འདི་ནི་ཉམ་ཐག་ཅེས། །སྤྱོད་པ་གཅིག་པུར་ཞལ་གྱིས་མཆིས་མཛད་པའི། །བསྟན་པ༴ ཁམས་གསུམ་ལས་ནི་མངོན་པར་འདའ་བགྱིད་དང་། །གང་དག་བདུད་ཀྱིས་མིག་རས་བཙའ་བཞིན་པ། །དེ་ཡང་སྲིད་མེད་མྱ་ངན་འདས་པར་འདྲེན། །བསྟན་པ༴ ཁྱོད་ཀྱི་ཡོན་ཏན་སླད་དུ་སྐྱེ་བོ་གང་། །ཞུམ་པ་དག་ཀྱང་བསོད་ནམས་སྤྱི་བརྟོལ་བསྐྱེད། །ཁྱོད་ཀྱང་མ་བཅོལ་ལེགས་མཛད་མ་འདྲེས་གཉེན། །བསྟན་པ་བཀྲ་ཤིས༴ ཇི་ལྟར་ཁྱོད་ཀྱིས་མངོན་མཛད་གོ་འཕང་མཆོག །ཞི་དང་རྣམ་དག་བླ་མེད་བདེན་པ་ཡིས། །དགེ་འདུན་མཐུན་ཞིང་འབྱོར་རྒྱས་གཙང་དག་འཕེལ། །བསྟན་པ༴ གང་ཚེ་གཟུགས་སྐུའི་བཀོད་པ་བསྡུས་ཀྱང་ནི། །བསྟན་པ་རིན་ཆེན་སྒྲོམ་གྱི་ཁ་འབྱེད་པའི། །དབང་བཅུའི་སྟོབས་མངའ་དགྲ་བཅོམ་འཕགས་རྣམས་ཀྱིས། །
བསྟན་པ༴ གཞན་ཡང་རྒྱལ་བའི་བསྟན་ལ་རྒྱལ་བ་བཞིན། །མཛད་པའི་ཕྲིན་ལས་རྨད་བྱུང་འཕགས་བོད་ཀྱི། །ཤིང་རྟ་ཆེ་རྣམས་ཐུགས་རྗེའི་དཔུང་བསྐྱེད་མཐུས། །བསྟན་པ༴ ཆོས་གྲྭ་ཆེ་འདིར་འདུས་པའི་སྡེ་རྒྱས་ཤིང་། །སྡེ་སྣོད་འཛིན་པ་དབྱར་གྱི་མཚོ་ལྟ་བུས། །ལུང་བཞིན་འཆད་རྩོད་རྩོམ་པའི་བྱི་དོར་གྱིས། །བསྟན་པ༴ ཁྱད་པར་དཔལ་ལྡན་འབྲུག་པའི་དཀར་བརྒྱུད་ཅེས། །ལྷར་བཅས་འཇིག་རྟེན་འདི་ན་གྲགས་པ་ཡི། །དོན་ལྡན་མཚན་གྱི་ཡི་གེ་གསལ་འབར་བའི། །བསྟན་པ་བཀྲ་ཤིས༴ བསྟན་ལ་མངོན་པར་དགའ་བའི་མཐུ་རྩལ་ཅན། །དཀར་ཕྱོགས་སྐྱོང་བའི་ལྷ་ཀླུ་གནོད་སྦྱིན་དང་། །རྡོ་རྗེ་ཆོས་སྐྱོང་སྲུང་མའི་ཚོགས་རྣམས་ཀྱིས། །བསྟན་པ་བཀྲ་ཤིས་དཔལ་དུ་འབར་གྱུར་ཅིག །བདེ་གཤེགས་སྟོན་པའི་བསྟན་པ་མཆོག་གི་མཚོ། །སྙན་པའི་འབྲུག་སྒྲ་སྒྲོག་པའི་སྤྲིན་ཕྲེང་གི །བཤད་སྒྲུབ་ཆར་གྱིས་ཉིན་བཞིན་རྣམ་སྤེལ་བས། །ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །སྡོམ་གསུམ་ཉི་མའི་འོད་དང་རྟག་འགྲོགས་ཤིང་། །ཐོས་བསམ་སྒོམ་པའི་དྲི་བཟང་འཛིན་པའི་དཔྱིད། །བསྟན་འཛིན་པདྨོའི་གཙོ་བོ་ཅི་ཡང་གིས། །ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །རྙེད་དང་བཀུར་སྟིའི་ཆུ་ཀླུང་རྣམ་འབབ་ཅིང་། །ཕན་དང་བདེ་བའི་རིན་ཆེན་སྐྱེ་བའི་གནས། །ཆོས་འཁོར་གསར་པ་གསར་པའི་དཔལ་རྒྱ་མཚོས། །ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །སྟོན་པ་འཇིག་རྟེན་ཁམས་སུ་བྱོན་པ་དང་། །བསྟན་པ་ཉི་འོད་བཞིན་དུ་གསལ་བ་དང་། །བསྟན་འཛིན་དཔོན་སློབ་བཤད་སྒྲུབ་རྒྱས་པ་ཡི། །བསྟན་པ་ཡུན་རིང་གནས་པའི་བཀྲ་ཤིས་ཤོག །འགྲོ་བའི་སྡུག་བསྔལ་སྨན་གཅིག་པུ། །བདེ་བ་ཐམས་ཅད་འབྱུང་བའི་གནས། །བསྟན་པ་བརྙེད་དང་བཀུར་སྟི་དང་། །བཅས་ཏེ་ཡུན་རིང་གནས་གྱུར་ཅིག ། ཅེས་པ་འདིའང་མཚན་ཉིད་གྲྭ་ཚང་པའི་ཞལ་འདོན་དུ་ལུང་རིགས་སྨྲ་བ་བཀྲ་ཤིས་དཔལ་འབར་གྱིས་བསྐུལ་ངོར། དཔལ་ལྡན་འབྲུག་པ་རིན་པོ་ཆེའི་བཀའ་འབངས་སུ་སྐྱེས་པའི་བཙུན་པ་ཤཱཀྱའི་དགེ་སློང་བསྟན་འཛིན་ཆོས་ཀྱི་ཉི་མས་བྲིས་པ་ཕྱོགས་དང་དུས་དང་གནས་སྐབས་ཐམས་ཅད་དུ་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པའི་རྒྱུར་གྱུར་ཅིག།